**DEDDF GWASANAETHAU CYMDEITHASOL A LLESIANT (CYMRU)**

**CRYNODEB – Mawrth 2017**

**Asesu a Diwallu Anghenion Unigolion**

# Rhagarweiniad

Crynodeb yw hwn o Ddeddf Gwasanaethau Cymdeithasol a Llesiant (Cymru) 2014 Rhan 3 a 4 ac agweddau perthnasol o Ran 11 sy’n ymwneud ag unigolion sydd yn yr ystâd ddiogeledd. Mae’r crynodeb hwn yn rhan o gyfres o ddeunyddiau dysgu sydd wedi cael eu datblygu i gynorthwyo gweithredu’r Ddeddf. Mae wedi’i fwriadu ar gyfer unrhyw un a hoffai wybod rhagor am newidiadau i’r broses asesu a chwrdd ag anghenion yn ôl y Ddeddf.

# Cyd-destun

Mae’r Ddeddf yn gofyn i awdurdodau wneud newidiadau sylweddol i arferion presennol asesu a chymhwystra, gan symud o ‘ganfod pa wasanaethau sydd eu hangen ar unigolyn’ at bwysleisio pa ofal a chymorth sydd ei angen arnyn nhw i gyflawni canlyniadau personol sydd ‘o bwys iddyn nhw’. Y nod yw symleiddio asesu drwy sefydlu un broses unigol ar gyfer plant, oedolion a gofalwyr ac ar yr un pryd cydnabod gwahanol anghenion plant ac oedolion.

Nid rhoi hawl i wasanaeth yw cymhwystra; mae’n ymwneud â mynediad i ofal a chymorth er mwyn cael canlyniadau personol. Mae gan yr unigolyn angen cymwys am ofal a chymorth os yw asesiad yn sefydlu mai dim ond os bydd gan awdurdod lleol gynllun gofal a chymorth, neu gynllun cymorth i ofalwyr, a sicrhau ei fod yn cael ei gyflenwi, y gall unigolion oresgyn rhwystrau a chyflawni eu canlyniadau personol.

Mae’r rhain yn ddyletswyddau hollgyffredinol yn y Ddeddf i hyrwyddo llesiant unigolyn ac ystyried eu diwylliant, eu hurddas a’u barn, eu dymuniadau a’u teimladau (ac i’r rhai o dan 16, i holi’r rhai sydd â chyfrifoldeb rhiant os yw’n ymarferol a chyson gyda llesiant y plentyn) yn ogystal â’u cynorthwyo i gymryd rhan. Mae Egwyddorion y Cenhedloedd Unedig ar gyfer Pobl Hŷn, y Confensiwn ar Hawliau’r Plentyn, y Confensiwn ar Hawliau Pobl Anabl, yn ogystal â’r Confensiwn Ewropeaidd ar Hawliau Dynol hefyd yn berthnasol.

Mae newidiadau o ran codi tâl ac asesiad ariannol, gan gynnwys cynlluniau taliadau wedi’u gohirio gorfodol a gwahardd codi tâl am ofal a chymorth ar gyfer plant. Cyflwynodd y Ddeddf un set o drefniadau asesu ariannol i godi tâl am ofal a chymorth dibreswyl a phreswyl.

# Asesu Anghenion Unigolion

Mae’r broses asesu a chymhwystra yn un o rannau pwysicaf y system ofal a chymorth. Asesu yw un o’r gweithgareddau allweddol rhwng awdurdod lleol ag unigolyn. Ni ddylid ei ystyried yn borth i ofal a chymorth ond yn hytrach yn ymyriad hanfodol yn ei rinwedd ei hun a all helpu unigolion i ddod i ddeall eu sefyllfa a goresgyn rhwystrau i gyflawni eu canlyniadau personol.

Creodd y Ddeddf hawl i oedolion, plant a gofalwyr gael eu hasesu os ymddengys bod angen gofal a chymorth arnyn nhw. Mae’r hawl hwn yn bodoli waeth beth fo lefel eu hangen a gofal neu, ar gyfer oedolion, eu hadnoddau ariannol. Mae’r ddyletswydd i asesu oedolyn mewn angen wedi ehangu i gynnwys ‘hunan-arianwyr’ sy’n gofyn i’r awdurdod lleol ddiwallu’u hangen am ofal a chymorth. Diddymwyd yr angen blaenorol i ofalwyr ddarparu ‘gofal eitha sylweddol’.

Rhaid i asesiadau, o leiaf, gofnodi gwybodaeth yn unol ag adnodd cymhwystra ac asesu sy’n cynnwys y set ddata graidd sylfaenol cenedlaethol (NMDS) – wedi’i chwblhau gan bwy bynnag ddaeth i gysylltiad gyntaf gyda’r person – a dadansoddiad ar strwythur **pump elfen asesu,** sy’n gofyn i awdurdod lleol (neu sefydliad y dirprwywyd swyddogaethau iddo) wneud y canlynol:

* asesu a rhoi sylw i **amgylchiadau’r person**;
* rhoi sylw i’w **canlyniadau personol**;
* asesu a rhoi sylw i unrhyw **rwystrau** i gyflawni’r canlyniadau hynny;
* asesu a rhoi sylw i unrhyw **risgiau** i’r personos na chyflawnwyd y canlyniadau; ac
* asesu a rhoi sylw i **gryfderau a galluoedd** y person.

Dylai’r broses asesu gael ei seilio ar egwyddorion cyd-gynhyrchu fel bod ymarferwyr
ac unigolion yn rhannu’r grym i gynllunio a chyflenwi gofal a chymorth gyda’i gilydd. Mae hyn yn golygu efallai bydd angen i’r berthynas rhwng y bobl broffesiynol a’r bobl sy’n defnyddio’r gwasanaethau newid. Ystyrir bod datblygu dull o fynd ati yn seiliedig ar gryfderau yn agwedd allweddol o gydweithio rhwng yr unigolyn sy’n derbyn cymorth a’r person proffesiynol/bobl broffesiynol sy’n eu cynorthwyo, gan gydweithio i gytuno ar ganlyniadau sy’n gwneud defnydd o gryfderau ac asedau’r unigolyn.

Ni fydd yr asesiad yr un fath i bawb a rhaid felly iddo fod yn gymesur a phriodol i amgylchiadau’r person. Rhaid i’r dull o ddelio ag asesiad a chymhwystra fod yn glir am:

O’r cychwyn cyntaf, dylai ymarferwyr ystyried a oes angen cymorth eiriolaeth ar yr unigolyn er mwyn iddo/iddi gymryd rhan yn llawn yn y broses.

Dylai ffocws yr asesiad fod a allai, ac os felly i ba raddau, y gall darparu – gwybodaeth, cyngor a chymorth; neu wasanaethau ataliol; neu ofal a chymorth (hunan-reoledig neu fel arall) – gyfrannu at gyflawni canlyniadau personol yr unigolyn neu fel arall ddiwallu’u hanghenion am ofal a chymorth.

Rhan allweddol o asesiad hefyd ydy sefydlu a oes achos rhesymol dros amau bod plentyn neu oedolyn yn cael, neu sy’n wynebu risg o gael, eu cam-drin, eu hesgeuluso neu (ar gyfer plant) mathau eraill o niwed ac, o ran oedolion, ddim yn gallu eu hamddiffyn eu hunain ac os oes angen gweithredu ar frys.

Mae ystyriaethau arbennig yn achos asesu plant. Yn sylfaenol i sefydlu anghenion gofal a chymorth plentyn a’r cymorth, rhaid defnyddio dull plentyn-ganolog o fynd ati; ystyrir bod y ffocws ar y plentyn a’i lesiant ac ystyried safbwynt y plentyn bob amser. Ar gyfer plant, dylai’r asesu fod yn ymwneud â sicrhau lles gorau i’r plentyn a diogelu eu lles.

## Penderfynu ar gymhwystra

Mae gan yr unigolyn angen cymwys ar gyfer gofal a chymorth os bydd asesiad yn sefydlu bod gofyn i awdurdod lleol, er mwyn goresgyn rhwystrau rhag cyflawni eu canlyniadau personol, baratoi cynllun gofal a chymorth a’i gyflenwi, neu gynllun cymorth ar gyfer gofalwyr.

Mae’r broses asesu yn rhan annatod o’r system gofal a chymorth ehangach ac mae’r penderfyniad ar gymhwystra yn llifo’n naturiol o’r broses asesu. Rhaid ystyried y pum elfen asesu, ac o hyn bernir a yw’r angen am ofal a / neu gymorth yn gymwys. Rhoddir statws cymhwystra i’r angen am ofal a chymorth – nid i‘r unigolyn.

# Cynllunio Gofal a Chymorth

Rhaid i awdurdodau lleol ddarparu ac adolygu’n gyson y cynlluniau gofal a chymorth ar gyfer plant ac oedolion, a chynlluniau gofal ar gyfer gofalwyr, sydd ag anghenion gofal a chymorth sy’n gymwys, neu gymorth i ofalwr. Os bydd gan unigolyn anghenion sydd ddim yn cwrdd â’r meini prawf cymhwystra rhaid i’r awdurdod lleol ddal i ddiwallu’u hanghenion os bydd yn ystyried bod angen gwneud hynny er mwyn diogelu’r unigolyn rhag cael ei gam-drin neu sy’n wynebu risg o hynny, cael ei esgeuluso neu gael (yn achos plant) niwed arall.

Gellir diwallu llawer o anghenion unigolion am ofal a / neu gymorth heb gynllun ffurfiol. Mewn achosion o’r fath dylai gwasanaethau ataliol neu gymunedol perthnasol gael eu nodi yn glir i’r unigolyn neu eu teuluoedd. Fodd bynnag, mae angen cynllun pan na fydd hi’n debygol y bydd unigolyn yn cyflawni ei ganlyniadau personol oni bai bod yr awdurdod lleol yn darparu neu’n trefnu gofal a / neu gymorth i gwrdd ag angen dynodedig cymwys. Mae’r siart isod yn darparu crynodeb o egwyddorion cynllunio gofal a chymorth, y fformat y mae rhaid ei ddefnyddio ar gyfer y cynlluniau a chynnwys y cynlluniau.

## Taliadau Uniongyrchol

Mae’r Ddeddf yn ystyried bod taliadau uniongyrchol yn gwella gallu unigolyn i reoli a ddiwallu’u canlyniadau personol: mae’n annog i bobl eu defnyddio fel un o ystod o ddulliau i gwrdd ag angen gofal a chymorth yn hytrach nag ystyriaeth eilaidd.

Lle mae anghenion gofal a chymorth, neu anghenion cymorth mewn achos gofalwr, wedi’u adnabod a bod yr unigolyn hwnnw, neu eu cynrychiolydd, yn cyfathrebu eu dymuniad i’w derbyn, rhaid gwneud taliadau uniongyrchol ym mhob achos lle mae’n nhw’n galluogi canlyniadau personol. Lluniwyd y taliadau uniongyrchol i gael eu defnyddio’n hyblyg ac yn arloesol. Dileodd y Ddeddf rai o’r cyfyngiadau blaenorol ar eu defnydd a nawr gallan nhw gael eu defnyddio ar gyfer unrhyw angen dynodedig am ofal a chymorth y mae awdurdod lleol yn gyfrifol amdano, yn cynnwys lleoliadau preswyl hir-dymor a phrynu gofal yn uniongyrchol o awdurdod lleol yr unigolyn.

# Oedolion a Phlant yn yr Ystâd Ddiogeledd

Cyflwynodd y Ddeddf ddyletswyddau newydd ar gyfer awdurdodau lleol o ran oedolion ag anghenion gofal a chymorth sydd yn yr ystâd ddiogeledd yng Nghymru. Cyfrifoldeb yr awdurdod lleol lle lleolir y ddarpariaeth yw gofalu am anghenion gofal a chymorth oedolyn. Fel arfer, mae cyfrifoldeb dros anghenion gofal a chymorth plentyn o Gymru ar awdurdod lleol y plentyn, hynny yw, yr awdurdod lleol yn yr ardal lle roedd yn plentyn yn byw fel arfer cyn ei symud i ddalfa.

Roedd hyn yn newid mawr i awdurdodau lleol sydd â charchardai ac mae’r un dyletswyddau ganddyn nhw i’w cyflenwi o ran asesu a diwallu’r angen am ofal a chymorth ar gyfer oedolion yn yr ystâd ddiogeledd ag sydd ganddyn nhw i’w dinasyddion yn y gymuned; er bod rhai eithriadau megis na all carcharor dderbyn taliadau uniongyrchol. Rhaid i awdurdodau lleol ddefnyddio dull holistaidd o fynd ati pan fydd unigolion yn y carchar ac wrth gynllunio ar gyfer eu rhyddhau.